
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 3 martie 2009               

Pl-x  84 /2009                     


A V I Z

asupra  propunerii legislative privind instituirea celei de-a 13-a pensii
                 În conformitate cu prevederile art.95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea celei de-a 13-a pensii, trimisă cu adresa nr.Pl-x 84 din 11.02.2009  şi înregistrată cu nr.31/180 din 12.02.2009.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 
                Senatul, în calitate de primă Cameră sesizată, a respins propunerea legislativă în şedinţa din 4 februarie 2009.

 Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din  3 martie  2009.

Propunerea legislativă are ca obiect de reglementare instituirea celei de-a 13-a pensii pentru persoanele care au calitatea de pensionar în actualul sistem public de pensii, precum şi în fostul sistem al asigurărilor sociale de stat sau în fostul sistem al asigurărilor sociale pentru agricultori.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr.700/11.06.2008,  avizul negativ al Consiliului Economic şi Social cu nr.1204/17.06.2008 şi punctul de vedere al Guvernului, nr.2287/19.09.2008, prin care nu susţine adoptarea acestei iniţiative legislative.
                 În urma dezbaterilor, Comisia juridică, de disciplină şi imunităţi a hotărât, cu  majoritate de voturi (1 vot împotrivă), avizarea negativă a propunerii legislative, întrucât soluţia propusă este incompatibilă cu principiul contributivităţii prevăzut în reglementarea cadru în materie de pensii – Legea nr.19/2000. Totodată, prin iniţiativa legislativă nu se precizează sursa de finanţare, în conformitate cu prevederile art.138 alin.(5) din Constituţia României, republicată şi art.15 alin.(1) din Legea nr.500/2002 privind finanţele publice.
În raport de obiectul şi conţinutul reglementării,  propunerea legislativă  face parte din categoria legilor organice. 
                                  PREŞEDINTE,                           SECRETAR,

                                  Daniel BUDA                             Gabriel ANDRONACHE

